“จุรินทร์” ย้ำ ปชป. ไม่เอา “กัญชาเสรี” หนุนการแพทย์เท่านั้น
“จุรินทร์” ย้ำไม่สนับสนุนนโยบายกัญชาเสรี แต่สนับสนุนใช้ทางการแพทย์เท่านั้น หวั่นจะสร้างปัญหาให้กับอนาคตของประเทศระยะยาว
25 ต.ค. 2565

นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ ในฐานะหัวหน้าพรรคประชาธิปัตย์ (ปชป.) ก่อนการประชุมคณะรัฐมนตรี (ครม.) ถึงการพิจารณาพ.ร.บ.กัญชา กัญชง (ฉบับที่) พ.ศ…. ที่จะมีการเสนอเป็นระเบียบวาระเข้าสู่ที่ประชุมสภาในวันที่ 2 พ.ย.2565 นี้ว่า ยืนยันปชป.ไม่สนับสนุนนโยบายกัญชาเสรี ซึ่งได้เคยพูดไปชัดเจนก่อนหน้านี้แล้วว่า ปชป.สนับสนุนนโยบายกัญชาเพื่อการแพทย์
รวมถึงกัญชาทางการแพทย์นั้นเป็นประโยชน์ แต่กัญชาเสรีอย่างน้อยที่สุดมันจะสร้างปัญหาให้กับอนาคตของประเทศระยะยาว ทั้งนี้จึงบอกชัดเจนว่าไม่สนับสนุนกัญชาเสรี
ในส่วนการพูดคุยกับนายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข ในฐานะหัวหน้าพรรคภูมิใจไทย
“ก็คุยกันในฐานะพรรคร่วมรัฐบาล แต่จุดยืนทางการเมืองของแต่ละพรรค เชื่อว่าทุกพรรคมีจุดยืนเป็นของตัวเอง และพรรคประชาธิปัตย์ก็มีจุดยืนที่ชัดเจนในเรื่องนี้”
“หากจุดยืนของพรรคฯนั้นจะส่งผลกระทบต่อความสัมพันธ์ระหว่าง ปชป.กับพรรคภูมิใจไทยหรือไม่ และจะมีการปรับความเข้าใจกันหรือไม่นั้น แต่ย้ำว่าหลักใหญ่เราจะต้องคำนึงถึงประโยชน์ของประเทศ ต้องให้ประเทศเดินหน้าเป็นหลัก” นายจุรินทร์ กล่าว